 NA SAMMY KIMATU WASHUKIWA 14 walikamatwa Alhamisi huku zaidi ya katoni 200 za pombe haramu kunaswa katika operesheni kali Njiru, Nairobi. Msako huo ulifanywa na idara mbalimbali za serikali kuu, serikali ya kaunti, idara ya polisi na maafisa wa utawala. Polisi waliongeza kwamba mshukiwa mkuu yuko mafichoni. Akiongea na wanahabari, mkuu wa polisi eneo la Njiru, Bw Lucas Ongaya alisema msako huo uliongozwa na kinara wa utekelezaji katika Mamlaka ya Kudhibiti Vileo na Mihadarati (NACADA) Bw Nicholas Kosgei akishirikiana na naibu kamishna wa Njiru Bi Florence Syokau. Aliongeza kwamba operesheni hiyo ilifanyika katika eneo la Kona Mbaya katika mtaa wa Kayole. Bw Ongaya alisema miongoni mwa vilivyonaswa ilikuwa ni pamoja na pombe ambayo siku zake za matumizi zimepita, na pombe ambayo haikufikia viwango vinavyotakikana kiubora. Pia walifunga baa zilizokuwa zikiendeshwa pasipo na leseni na kuuza pombe saa zisizoruhusiwa kisheria. Katika operesheni kwenye kilabu cha kwanza kinachofahamika kama Spiders Annexe Wines and Spirits, maafisa hao walinasa pia kifurushi cha sigara feki. Aidha, mhudumu wa kike aliyekuwa kazini wakati huo alijifungia ndani ya baa na kukataa kuwafungulia polisi. Iliwalazimu wenye operesheni kutumia nguvu kupata nafasi ya kuingia kilabuni. Lililokera zaidi ni kunaswa kwa kemikali na vifaa vilivyopatikana ndani ya klabu vya kutengeneza mfinyo. “Tulinasa kemikali, vifaa na chupa zilizotumika ambapo hutumiwa tena kujazwa pombe baada ya kutengenezwa katika stoo moja wakati wa operesheni yetu,” Bw Kosgei akaambia wanahabari. Katika msako huo, maafisa hao pia walinasa nembo feki zilizobandikwa chupani za Mamlaka ya Kudhibiti Ushuru Nchini (KRA). Mbali na hayo, vyumba katika majumba tofauti mtaani humo vilivunjwa huku pombe zaidi ikipatikana. Katika baa ya pili kwa jina Spiders Annexe Bar and Restaurant, maafisa hao walitwaa runinga kadhaa kubwa zinazoaminika kuibwa kwingineko na kufichwa katika stoo. Isitoshe, ndani ya kilabu hicho kulipatikana pia mashine kadhaa za kuchezea kamari ambazo serikali ilipiga marufuku wakati wa aliyekuwa Waziri wa Usalama wa Ndani Dkt Fred Matiang’i wakati huo. Akiongea na wakazi waliofurika kushuhudia tukio hilo, Bi Syokau aliwapongeza wananchi kwa kutoa habari kwa vitengo vya usalama. Kadhalika, aliwaonya dhidi ya kunywa pombe isiyoidhinishwa kuwa salama kwa matumizi ya binadamu. “Chukueni hatua za tahadhari wakati mnatumia vileo kwa sababu hivi ambavyo havijaafikia ubora ulioidhinishwa na serikali kwa manufaa yenu, vinahatarisha maisha yenu,” Bi Syokau akasema. [email protected] You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  